정조 10년
丙午正月十五日辰時。上御宣政殿。常參次對同爲入侍時。行都承旨李文源。行左承旨朴祐源。左副承旨柳誼。右副承旨李祖承。同副承旨金翊休。記事官金孝建。假注書金祖淳。記注官金健修。記事官金鳳顯。檢校直閣徐鼎修徐龍輔。待敎李崑秀。檢校待敎尹行任。以次進伏訖。上陞座下敎曰。朝儀已整。而玉堂何處去之。今始追到乎。擧措極駭然矣。仍命書榻敎曰。諸玉堂事過後拿處。引儀唱四拜。在位諸臣。皆四拜訖。領敦寧鄭存謙。左議政洪樂性。判府事金熤。行吏曹判書金魯鎭。行戶曹判書趙㻐。禮曹判書金履素。兵曹判書徐有隣。行工曹判書金華鎭。漢城判尹金鍾正。右參贊鄭昌聖。錦城尉朴明源。西淸君煜。行副司直徐有寧鄭好仁徐有慶李柱國。行大司憲趙時俊。行大司諫尹蓍東。同敦寧李秉鼎。行副司直金尙集。刑曹參判申大升。行副司直徐有大蔡弘履金思穆。執義李敬一。副應敎趙弘鎭。掌令柳孟養韓晩裕。持平金啓洛。獻納趙濟魯。副校理曺允大。正言尹羽烈。副修撰吳泰賢成種仁。監察鄭楝。戶曹佐郞朴基赫。禮曹佐郞鄭來百。兵曹正郞權儐。刑曹佐郞尹說。工曹佐郞趙雲絅等。以次陞殿進伏。存謙樂性進前曰。日寒太緊。此時聖體。若何。上曰。一樣矣。存謙等曰。王大妃殿氣候。若何。上曰。一樣矣。存謙等曰。惠慶宮氣候。若何。上曰。一樣矣。存謙等曰。歲色又新矣。尺衣漸長。智思日開。仰想聖心嘉悅當無比。近日凡節。伏未知若何。上曰。連得好在矣。上曰。廟謨陳之。樂性曰。此守禦使鄭尙淳狀啓也。以爲今春合操。旣已停止。巡點何以爲之事。請令廟堂稟旨。分付矣。此摠戎使金思穆狀啓也。以爲今春習操。旣已停止。巡點何以爲之事。請令廟堂稟旨。分付矣。兩營習操。旣已停止。則巡點當爲停止。而外此諸道營將巡點及官門聚點。亦爲一體停止。何如。上曰。依爲之。出擧條樂性曰。我國用人之道。有科目焉。有蔭補焉。其所取之。不爲不廣。而至於巖六之間自修之士。經學行誼。足以需世範俗。而恥於沽衒。無以自進。朝家爲是之慮。作爲鄕薦之法。克盡搜羅之方。而道臣守令。鮮能對掦。或求之不誠。或閣而不行。使賢士不得彙征。良制便歸弁髦。可勝歎惜。方當式年。道薦在卽。分付各道道臣。毋或泛忽。悉心搜訪。必得經學醇深。行誼表著之人。以應薦剡。仍令銓曹。着意收用。俾有實效事。出擧條另飭。何如。上曰。依爲之。出擧條樂性曰。過時未婚葬者。自官顧助。俱載法典。每於歲首。申飭擧行。實是撫辰行令。導和布惠之一大政也。知委京外。使之另加搜訪。助需成婚。給糧過葬。仍以其姓名居住年歲物種。具式以報。毋如年例擧行之應文備數事。出擧條嚴飭。何如。上曰。依爲之。出擧條樂性曰。民國之本。專在農務。農作之要。最重水利。至若堤堰之政。朝家飭敎。非不申嚴。而外方擧行之際。視作文具。全無實效。許多堰筒之疏鑿築補。初無可論。而甚至廢筒之折受宮房。舊堰之許民耕食。間多有之。雖當冬雪方融。春雨連降之時。渟蓄無所。耕播失宜。設有良農。將何以力作而望秋乎。況圖占民堰。耕食官堤。自有當律。昭載法典。而外邑官長。一任抛置。不思禁飭。尤極寒心。今後則各道道臣。勿以例飭視之。堤堰所在。一一査閱。如有許耕處。則現告年條。罪其守令犯耕民人。依律嚴治。而趁此東作之前。加意疏築。俾有貯水灌漑之效。至於宮房折受處。亦爲限十年査出。還作官堰。一體修築。又自籌司。臨時發遣郞廳。一一摘奸。若有如前之弊。則當該守令。各別嚴繩。道臣亦加譴責。以爲利民勸農之道好矣。上曰。依爲之。出擧條樂性曰。京外大禁。無過牛酒松三者。而其中禁屠之法。尤關重農之政。前後申飭。不啻嚴明。而近年以來。法禁漸弛。京裏冒禁。已多狼藉。外方犯法。尤極無忌。至於屠肆場市之間。白晝宰屠。肆然買賣。此專由於道臣守宰之全不致察。固已寒心。間或有摘發。收贖之際。反貽民弊者。故爲官長者過於懲羹之嫌。殆同因噎而廢。由是而官無所禁。民不知畏。牛畜有漸耕之歎。畊農無相資之路。甚非所以嚴法禁勸農務之道也。亦宜嚴飭京外。毋循舊套。如有犯禁者。依律嚴繩。勿以懲贖爲主。必以申禁爲宜。以示朝家務農本之政。俾免愚民輕犯法之患。似好矣。上曰。依爲之。出擧條樂性曰。鼎席之不備。已經年矣。燮理寅協之責姑勿論。雖以今日事言之。常參固是大朝會。而只一無似賤臣。猥忝董率之地。殆不成朝儀。其爲聖朝之羞恥。當如何哉。原任中。多有耆德宿望之人。而此外林立之彦。以才以德。莫非勝臣百倍者。伏願聖明。俯垂體諒之恩。亟卜賢相。以副群望。上曰。過矣。何乃自引如是。上曰。日寒如此。領敦寧先退。可矣。存謙退出。樂性曰。每此懇辭。自上輒以例讓知之。臣豈有例態而然哉。實情如此矣。上曰。若有其人。予豈不聽卿言乎。過矣過矣。上曰。今日常參。別不欲求新言也。嘉謨嘉猷。未必人人皆有。然雖微官庶類。亦應有所欲言者。朝參日各爲書達。可也。樂性曰。識慮不及。嘉謨姑捨。雖一分裨益世道之言。亦將無仰達者。實爲惶愧矣。魯鎭曰。誠小民之道。在於擇守令。擇守令之本。在於愼初仕。而如臣憒劣。雖一日冒居於銓地。旣無以搜訪巖穴之士。則惟有諸道式年之薦剡。名實相符。聞見可博。故欲以此陳達申飭矣。大臣旣已仰奏。諸道必當着意。而雖以每年歲首守令薦言之。便作文具。未見實效。今番則使應薦之人。以可合字牧者。各擧所知。無復如前別擇以薦之意。預爲申飭。何如。上曰。依爲之。出擧條㻐曰。稅穀裝運。頃已事目頒下。亦有筵稟行會。而至於作錢作木之邑。則陸運上納。乃是法例。近年以來。外邑監色輩。間或偸用其駄價。換弄其木品。故船運之弊。遲滯之患。比比有之。而木品麤劣。亦由於此誠極駭然。田稅木錢布。不由陸路。而船運上納。則守令拿處。監色刑配。載在大典通編。今年段。依法典從陸路。必於三四月內畢納。如或不然。則一從法文勘罪之意。出擧條。豫先由飭。何如。上曰。依爲之。出擧條履素曰。臣伏見歲首動駕輦路詢瘼。不勝欽仰。而臣所帶司圃署。旣知宿弊。事關貢人。每欲陳稟。當此察民隱詢貢弊之餘。不可不及時變通。故敢此仰達矣。本署名以供上衙門。財力不敷。專賴京外土稅。戶惠上下。每患艱辛。隨時變通。上下原價。未免零星。責應供進。終涉匱乏。物種雖非別産。價直有時低昂。而進排則一定時價。不使高下。土地則或値災減。不給代補。由是以頉縮歲久。弊瘼日滋。貢人難保之慮。進排苟艱之歎。有不可言。趁此而若不矯捄。來後則莫可收拾。豈不可悶乎。第是本署所管諸處屯田結數。不爲不多。來往收稅者。謂之監官。而略定稅額。闊狹不得。操縱之權。專在於監官。公稅之稱。徒藉其虛名。利歸於下。害及於官。不顧本署定式禁斷之意。便作渠輩買賣相傳之窠。固無監官之效。則到今革罷。實無不可襲謬。仍爲成規。積弊有難釐正。若欲下無呼冤。而官有收效之道。得公貸萬金然後。給價還退。盡屬本署。照案踏驗。酌定結數。流來懸頉虛實相雜者。遣郞官摘奸。明覈實數。使本邑依數徵納。如各衙門例。考勤慢拘解由。則實爲蘇弊之要道。而不但分排裕餘。亦將儲畜優然。折其逐年之剩。以酬前日之貸。未滿十年。成效可見矣。戶惠廳各營門中。特令依此數許貸。俾供進無至苟艱。而貢弊得以矯革之地。何如。上曰。本事。下廟堂稟處。可也。出擧條履素曰。西氷庫契人輩。以應受價米。不得準數受出。日昨有所齊訴。令本庫詳査委折。而更探事實。則本庫官員。果有假托契人名字。僞狀潛賣者。至於數十包之多。致此稱冤之訴。如此鄙瑣不法。不可置而不論。當該官員捧現告。使之徵給。其罪狀。令該府拿問處之。何如。上曰。依爲之。出擧條樂性曰。卽聞貢市堂上所奏。則氷庫事。誠駭然矣。貢人旣有所訴於本庫。則提調固宜詳査嚴處。俾無呼冤之端。而不此之爲。致使呈訴備局。至煩筵稟。當該郎官貢市堂上。雖已請拿。提調亦不可無警。罷職。何如。上曰。依爲之。出擧條有隣曰。大典通編。自今年頒行矣。通編兵典侍衛條。有曰。將臣毋敢以令箭。指揮闕內軍兵云。而自前朝廷問安時。入直禁衛軍把守。只以傳令出用。無啓稟之事。傳令雖與令箭有異。不可仍循擧行。此後則依訓局軍兵例。以單子啓稟出用。何如。上曰。依爲之。出擧條有隣曰。各貢物元貢外上下之規。有遺在則遺在取用。有加用則加給其價者。自是法例。而至於太常內贍兩寺濟州土貢榧子蔈古牛毛等各種。從前停封與臭載之時。無論遺在之多寡。擧皆論報。輒許給代。一開其路。未免襲謬。昨年停封各種。引例屢報。請劃給代。故不得不照例磨鍊。或折半或三分一之上下。而從今以往。有遺在則遺在中。推移取用。有加用然後。始許給代。使遺在不爲虛簿。給代不至過濫。似合事宜。故敢此仰達矣。上曰。依爲之。出擧條時俊等奏三司合啓曰。請黜置罪人鄭致達妻。亟命王府。夬正典刑。以洩神人之憤。上曰。不允。時俊等曰。請物故罪人德相。亟施孥籍之典。上曰。不允。時俊等曰。請還寢黑山島圍籬安置罪人龜柱。羅州牧定配之命。仍令王府。設鞫嚴問。夬正王法。措辭同前上曰。不允。竝出擧條時俊等奏。兩司合啓曰。請養遂獻遂。竝令王府。設鞫嚴問。請還寢會遂絶島定配之命。仍令王府。設鞫得情。上曰。不允。時俊等曰。請還寢李觀源定配之命。更令王府。設鞫得情。上曰。不允。時俊等曰。請遲晩後物故罪人啓能。亟施孥籍之典。上曰。不允。時俊等曰。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。上曰。不允。時俊等曰。請亟寢煥億島配之命。仍令王府。加刑得情。夬施王章。上曰。不允。時俊等曰。請物故罪人衡。亟命王府。施以孥戮之典。上曰。不允。時俊等曰。請梟示罪人炯采。亟命王府。夬施孥戮之典。上曰。不允。時俊等曰。請正刑罪人福榮。亟令王府。夬施孥戮之典。上曰。不允。時俊等曰。請亟令王府。夏賊之親屬奴傔及連伊夫妻竝嚴加鞫問。亟寢夏賊子女待年用法之命。大逆不道罪人斗恭親屬應坐之類。一依适雲例擧行。英材斗恒。更令王府。設鞫嚴問。期於得情。夬正典刑。措辭同前上曰。不允。竝出擧條時俊等奏。府啓曰。請大靜縣爲奴罪人金壽賢。依律處斷。上曰。不允。時俊等曰。請興陽縣爲奴罪人河翼龍。亟令王府。設鞫得情。夬正王法。上曰。不允。時俊等曰。請薪智島荐棘罪人瑩中。設鞫嚴問。夬施當律。上曰。不允。時俊等曰。請物故罪人國榮。亟施孥籍之典。上曰。不允。時俊等曰。請尹得孚嚴鞫得情。上曰。不允。時俊等曰。請金斗默抄選之望。亟施刊改之典。上曰。不允。時俊等曰。請亟寢煥九島配之命。卽令王府。拿來嚴鞫。夬正典刑。措辭同前上曰。不允。竝出擧條時俊等曰。臺啓停連。宜付公議。而聖意之所欲收殺者。輒下處分之批。以作姑停之階。日久之後。處分不下。仍歸永停。上心只在於設辭而彌縫。臺臣未免乎循例。而奉承上下之間。俱無誠實底意。良切慨然。雖以今番李魯春事言之。臺啓之批。諭以處分。而姑停之後。處分猶遲。有違當初下批之本意。隄防之漸壞。刑政之失宜。豈不大可憂哉。臣謂亟下處分。以實前日之批旨宜矣。上曰。卿言甚有意見。向日臺批中處分二字。蓋指臺臣而言也。出擧條仍命書榻敎曰。十一日發啓臺諫罷職。上曰。李魯春事。是何等大事。而旣停之後。又欲復發耶。予非謂李魯春之罪狀。有可恕之道也。但原其本事。則比之前啓中諸人所坐。亦不無輕重之可言。旣停復發。臺臣所爲。太不誠實。向來批旨中處分二字。非欲處分於魯春。乃欲處分伊日發啓臺臣。而果因未遑矣。今者卿等。又齗齗不已。誠未可曉也。時俊等曰。我殿下好生之德。臣非不欽。而但聖敎中。不無輕重云云。臣實莫曉矣。李魯春之負犯也情狀也。豈下於前啓中諸人。而有此下敎耶。不誠二字。臣等實所甘心也。臣等不忠無狀。不能明義理嚴懲討。以至於此。此固臣等萬死有餘之罪。而至若因群下之不誠。反壞懲討之典。實非所料於聖明者也。且當初下批。旣以處分爲敎。而到今不但不賜處分。反加諸發啓之臺臣。是前日處分二字。不過設辭彌縫。爲拒塞群下之資。臣等竊不勝慨然也。上曰。此是卿等與臺諫。錯看批旨之致。予豈設辭爲也。今已處分。更勿提說也。時俊因奏避嫌曰。臣之自來情勢。豈有一分冒膺之望。而今當歲首。常參有命。飭敎之下。黽勉登筵。乃因李魯春事。仰請處分之亟下。而拙訥之辭。未蒙允兪。發啓之臺臣。反被譴罷之罰。臣滿心慙惶。無地自容。顧何可仍冒於臺次乎。請命遞斥臣職。上曰。所辭過矣。勿辭。亦勿退待。出擧條時俊曰。向者疏通之擧。誠推以仁恕。咸與維新之盛德也。凡在群下。孰不欽仰。而第念疏通之法。隄防之政。相須而竝行然後。義理得以不泯。擧措可以得中。而近來朝廷之上。懲討之義。已屬弁髦。隄防之政。從以不嚴。而惟疏通之是務。上之所甄復者。有若施惠。下之所奉承者。不欲立異。如或疏通之汎濫。而至於隄防之壞夷。則其爲世道之害。不但爲擧措之失當。末流之弊。將至於義理之晦塞。從今以後。雖絲毫之微。凡有關於隄防之類。愼勿容議於疏通之政。使疏通之美。隄防之嚴。竝行而無偏宜矣。上曰。所奏雖有所據。近來疏滯之擧。似無關於隄防矣。出擧條敬一曰。惟我東宮邸下。衣尺漸長。智思日開。殿下身敎之方。伏想靡不用極。蓋凡政令施措。動作威儀之則。莫非身敎之道。而經筵法講。所係尤重。近以天時之寒熱。機務之相妨。間多停講之時。而雖居閑無事之際。或有停輟之日。此莫非經幄之臣。俱以蒙學。未足以資啓沃而備顧問。應文備數。未能有槪於聖心之致。而其間亦不無一得之愚。則不恥下問。實爲殿下體念之道。而況當東宮邸下睿智開發之時。俾知講筵之不可暫輟。實爲貽燕謨之一端。今當新元。已爲開講。甚盛擧也。伏望繼自今。若當無故之日。則必爲開筵。俾無作輟無常之患。是臣區區之望也。且伏念進講孟子。未訖第四卷。而昨日經筵。以中庸開講。實有有始無終之歎。臣謂畢講一帙然後。進講他書。恐合事宜矣。上曰。已多前例。不必然矣。出擧條敬一曰。扈輦隊之奉持輦輿。出入於乘輿咫尺之地者。爲任不輕而重。而臣以侍臣。連參陪班。目見此輩率多雜亂。皆是烏合之卒。以此雜類陪奉輿衛。非但事體之苟艱。實非愼重之道。臣謂亟令兵曹選擇良民中有根着有身手者。別作隊伍。一新充補之意。成節目擧行宜矣。上曰。依爲之。出擧條啓洛曰。臣之言議風采。其於臺職。自知不稱。而沐浴義重。常參有命。雖不得不冒沒出肅。第於李魯春啓姑停事。有萬萬惶愧者。噫。魯春之罪犯。關係至重。固當積誠致討。準請乃已。而日前臺啓之批。以別樣處分爲敎。伊後臺臣之避。以未詳規例。果爲連啓爲辭。臣之愚見以爲。處分之敎。屬於魯春。臺臣之嫌。由於連啓之違例。未及周思。轉致錯看。遂不免率爾姑停矣。及登前席。伏承聖敎。則當初批旨。非謂魯春事處分。卽處分臺臣之敎。則臣之顚錯之失。於是乎益著矣。以此情跡。其何可一刻晏然於臺次乎。請命遞斥臣職。上曰。勿辭。亦勿退待。出擧條啓洛曰。臣向登筵席。伏聞聖敎。以不誠二字。有下敎於諸臣者。不誠之罪。固是今日大小臣僚。所不可逭。而殿下謂以群下之不誠。乃反有當用法而不用法者。當問而不問者。故由是而義理日晦。隄防漸弛。世道無窮之憂。容有極哉。臣等非不知我殿下欲竝生之至仁聖德。而此亦有不然者。雖以唐虞至治。行流放竄殛之典而後。始致無刑之休。成周盛際。施墨劓剕辟之律而後。方有祥刑之美。曷嘗有不殲巨魁。而能致維新之化哉乎。殿下則竝與元惡大憝。而一味容貸。此莫非殿下仁恕太過。當斷不斷。故群下亦皆玩揭成習。恬喜爲事。目見君讎國賊。而一未有沬血碎首。以效臣死之義。天理民彝。斁絶無餘。苟究厥由。不誠二字。實爲難捄之弊源。顧今弭災之道。急先之務。無過於懲討一事。懲討不行。則雖有切時之謨。可言之事。有未暇論也。伏願殿下體念焉。上曰。當留意矣。出擧條蓍東曰。臣於傳啓之前。有區區愚悃與私義。敢以所懷先陳矣。今此遇災警惕。臨殿博詢。甚盛擧也。古語云。日蝕修德。宋臣富弼。告其君曰。應天變莫如通下情。顧今消弭之道。豈有外於勉聖學而貽燕謨。圖任賢彦。懷保小民也哉。朱子之言以爲。天下萬事。有大根本。而又各有要切處。所謂根本所在。卽人主一心。而事之要切。莫如身先董率。捨此而無他道理矣。今夫紀綱頹弛。則惟殿下正大公平。先立本源。今夫奢侈成風。則惟殿下懋昭儉德。大布爲化。今夫國用虛竭。則惟殿下節省冗費。惟正之供。今夫言路不開。則惟殿下明目虛襟。遜逆是求。今夫用捨不公。則惟殿下無偏無黨。建極于上。今夫賢才不登。則惟殿下寤寐側席。好其受敎。凡此數者之外。亦可以類推矣。且以懲討一事言之。國運不幸。丙丁以後。亂逆層出。鋤治之道。失之寬弛。君讎國賊。元惡大憝。如鄭妻龜柱國榮德相。或當誅而不誅。或當孥而不孥。凶孽寔繁。異類同氣。揆衡之妖獄。實由鄭妻之移置。仁京之凶圖。敢爲德相之後殿。而瑮福洋衡之逆。又踵於龜柱國榮。王章久屈。亂源未淸。舊賊新逆。首尾相續。梟腸獍肚。後先同貫。至於甲辰秋逆變。實爲載籍以來。所未有所未聞者。一國臣民。萬歲不忘之讎。而盤覈之典。初不具格。适雲之律。終未夬施。公車之章交積。臺閣之紙生毛。又有逆節昭著。國人齊憤。而反施甄錄之恩。凶疏闖呈。指意叵測。而尙置勿問之科。至如煥九之爲凶逆姪若兄。經年捕廳。不加一覈。鞫問之啓纔允。酌配之命遽下。李魯春則掇拾劇賊之相傳口氣。甘爲凶徒而挺身立幟。設計凶巧。情節陰憯。宜其究得眞贓。夬施當刑。而數朔南間。一朞保授。終乃薄施島置之律。公議益鬱。王法不行。躑躅之豕。伏莽之寇。若將有朝夕竊發之憂。今者天心仁愛。有此三元薄蝕之警。此正我殿下。一初惕勵。轉災爲祥之一大機會也。伏願夬揮乾斷。特允群請。以遏亂萌。以答天譴。上曰。上款數條。言甚切實。當體念矣。下款附陳。前後處分。豈無稱量乎。出擧條蓍東曰。臣情危跡畸。德渥恩厚。奔走爲恭。筋力爲禮。凡於官職。未敢逡巡而志氣摧頹。言議蹇劣。淸朝諫長之任。自知其萬不近似。而適當歲籥鼎新。聖政茂對。常參有命。飭敎甚嚴。章皇出肅。冒沒登筵。合辭懲討。隨衆陳列。而不能齎誠力請。只蒙例批。不可謂效臣分而存臺體矣。慙悚之極。靡所容措。且於前啓中尹得孚事。有同人難安之端。前後臺臣之如臣處義者。輒皆陳懇引嫌。俱蒙體諒。臣若徒懷嚴畏。晏然隨參。則豈不有傷於聖朝敦尙風敎之治哉。以此情勢。難以仍冒。請命遞斥臣職。上曰。如卿情勢。已多曲諒。況尹得孚所遭義不至於蔑親。依啓。出擧條羽烈曰。臣姿性庸陋。言議巽劣。淸朝耳日之任。自知不稱。而纔經署坐。復値常參。召牌儼臨。義重懲討。他不暇顧。謹隨諸臺之後。仰陳合辭之請。而第臣於院啓中尹得孚事。區區處義。與長僚臣尹蓍東無異。以此情蹤。何敢晏然於臺次乎。請命遞斥臣職。羽烈始奏之際。連稱惶恐二字。上曰。情勢姑捨之。筵席擧措。大損臺體。爾則遞差。出擧條弘鎭允大泰賢種仁等曰。日食之災。推步家。或以爲日月行度之不得不然。而至於月正元日。乃一歲之首。則薄食之在於是日者。其爲天災。不比尋常。臣不欲涉五行之傳進傅會之說。而災不虛生。必有所召。殿下以卓絶之姿。高明之學。實心求治。至誠憂民。一心對越今已十年。臣民之所期仰。殿下之所自任者。固不在於三代以下。而規模不立。治效愈邈。廟堂之上。一味牽補。蔀屋之下。尙復愁歎。則仁愛之天心。何從而悅豫。而丁寧之災異。安得不警告乎。竊覵殿下願治之誠。非不懇至。而爲治之法。未得其方。聰明之所聽察。或不免過於纖細。政令之所做措。或不免近於文具。執政之臣。袖手旅進。一惟上裁之是俟。有司之人。趨走唯諾。惟恐奉承之不暇。此有違於古聖王深得治體。委任賢才之義。而言路焉以之不開。紀綱焉以之不張。災異之諄複。亦無怪矣。由是觀之。治效之未著。實由於治法之不立。而治法之不立。亦由於心學之未盡。然則今日弭災之方。亦豈外於殿下本原之工乎。朱子歷論民憂國計。而輒以人主一心。爲萬化之本。眷眷致詳於講學窮理之說者。良以是也。此雖陳談。自有妙理。伏願益懋誠意正心之工。以爲正朝廷正萬民之本焉。上曰。所奏甚好。當體念矣。出擧條弘鎭允大泰賢等曰。向者臺啓李魯春事批旨中。有別樣處分之敎。群下之見之者。咸以爲將有處分於魯春。而今伏聞憲啓之批。則以處分二字。屬之於連啓之臺臣。而仍命罷職。登筵諸臣。始覺其錯看矣。第伏念伊日聖敎。均是錯看。而姑停之人則置不擧論。連啓之人則獨被譴罷。其在事面。實爲斑駁。伏願收還連啓臺臣罷職之命焉。上曰。奏語極甚穿鑿。殊未知其妥當矣。出擧條允大曰。日者臺臣避嫌啓辭批旨中。有下吏囚禁卽政院事之敎。臣不勝訝惑嗟惜之至。蓋臺閣論事。自有公議。雖以人主之威。有不可指揮低昂也。明矣。設令臺言。有所不審。固可自上包容。不當替治下吏。況伊日連啓。本無所失。則囚禁下吏之命。尤屬處分之過中。殊欠敬禮之聖德。而終又歸之於政院之於事。政院豈可無上敎。而遽治臺隷乎。政院則恐不過奉而擧行。而今以批旨下者觀之。有若政院之任自囚禁者然。朝紙一頒。瞻聆駭惑。其爲聖德之貽累。臺閣之不重。爲如何哉。伏願收還當日臺批中下吏以下十字。以示敬臺閣之聖意焉。上曰。依爲之。出擧條泰賢曰。士夫之廉隅。實關風俗之汚隆。而挽近以來。俗習委靡。名檢掃地。朝乏退讓之風。士無謹飭之行。守靜而恬雅者。見棄於世。躁競冒求者。必諧於俗。不識世間有羞恥事。則其爲世道之憂。爲如何哉。今玆轉移之機。矯捄之道。惟在於殿下一心上。伏願克軫導率之工。益加警飭之方。以爲振頹俗勵廉恥之道焉。上曰。所奏好矣。當留意。出擧條種仁曰。臺臣避嫌。體段自別。當引而不引。不當引而强引。其失惟均。日昨諸臺之避嫌也。只以下隷囚禁爲言。而不以承宣問備爲嫌。此已未免失題。而至於未及臺例之詳考。果有連啓云爾。則尤萬萬失言。大抵處分間姑停。雖有一二近例。而本非臺廳不易之舊例。則今此臺臣之遽謂臺例者。果何所見也。然則一時處分。將自此臺臣。而遂成臺閣之定例。日後流弊。有難勝言。由前則漏却問備一語。當引而不引。由後則謂之未考臺例。不當引而强引。以此以彼。壞損非細。臺臣雖以他事勘罷。而亦不可置而不論。臣謂日前避嫌臺臣。竝施不敍之典。可也。上曰。不允。出擧條上曰。今日若非李魯春事。幾乎不成樣矣。樂性曰。懲討卽有國之大事。則目今急務。孰過於是。聖敎恐不當如是矣。上曰。山林招徠。似好矣。樂性曰。好矣。方今開講不遠。政合招延賢士之時也。上曰。然矣。仍命書傳敎曰。前後敦召。罄悉予意。側席之念徒勤。造朝之期尙遠。自顧誠淺。曷勝慙恧。幼學壯行。儒者之常事。同休共戚。世臣之本分。而爾以乃祖之孫。乃父之子。早襲詩禮之訓。素抱經濟之志。若有不我遐棄之心。則此豈固守東岡之日乎。噫。世道人心。如水益下。茫無涯畔。所急者。惟副乎梢工耳。予雖否德。亦有願治之誠。苟求共理之人。捨爾等伊誰矧今三陽泰回。天時方新。惟我元良。衣尺漸長。智思日開。此時薰陶導迪之責。專須山林宿德之士。爾方位在宮僚。延頸之忱。不待予言。必倍他人矣。爾勿以予言爲應文。幡然登道。以副予如渴之望事。遣史官傳諭于贊善金履安處。爾登薦剡。今幾年矣。予則有如渴之望。而爾則懷若浼之心。招旌屢勤。遐躅難回。前後敦召。徒歸一場文具而止。反顧誠淺慙恧而已。爾以世祿之臣。讀書求道。豈無幼學壯行之願。而終守肥遯之志。不念兼濟之義乎。噫。三陽泰來。天時方新。此實體天茂對之一初政也。爾若欲相助爲理。則扶植世敎。矜式士林。此政其時。豈爾退處丘園之日乎。矧今元良。智思日長。胄筵將開。輔導敎迪之責。專須山林老成之人。予之企佇而期望者。實倍於前。爾獨無延頸之忱乎。卽須幡然登道。以副予意事。下諭于經筵官閔彝顯處。崇儒重道。有國之先務。而緣予誠淺。尙未能致一賢士於朝端。徒勤招旌之禮。未見縶駒之詠。反顧慙恧。無以爲言。噫。爾以林下讀書之士。亦有幼學壯行之願。若以予一人。謂不可有爲則已。不然。此豈終守肥遯之日乎。矧今元良。尺衣日長。胄筵將開。此時導迪之責。專須宿德之人。而爾旣膺薦剡。又居宮銜。延頸之忱。必倍他人。想不待予言之屢煩。而賁然來思矣。爾須體予敷心之諭。卽起登道。用副如渴之望事。下諭于諮議曺霖處。樂性曰。常參官奏對時。該房承旨之隨入。卽朝儀之常典。而今日則一承旨進伏後。他承旨不爲隨房擧行。甚失朝儀。不可無警。入侍諸承旨。一竝從重推考。何如。上曰。依爲之。出擧條時常參已畢。而侍衛不卽退去。上曰。朝儀重矣。常參罷後。侍衛退去。自是常儀。則似此微事。兵曹不能依例擧行。極可駭然也。樂性曰。凡朝儀各有定制。不輕而重。固不可紊亂節次矣。今日常參。兼行次對。而常參旣罷。賓對垂畢。侍衛諸臣。不爲退出。儀節之失次。誠爲非細。兵曹難免不能檢察之失。判書推考。入直堂上從重推考。以爲警責之地。何如。上曰。依爲之。入直堂上推考。失之太輕。罷職。可也。出擧條仍命書榻敎。樂性曰。今日常參時。班次已整。臚唱方始。諸玉堂追後就列。致勤飭敎。揆以朝體。誠甚駭然。未及參班玉堂。竝罷職。何如。上曰。依爲之。出擧條命書傳敎曰。政官牌招開政。上曰。諸臣皆退去。只同副承旨進前。諸臣以次退出。翊休進伏。上曰。下直守令入侍。高原郡守朴孝晉。熙川郡守洪龍健。洪原郡守林擎翰。不卽進伏。上曰。守令入侍之命稍久。而今始入來。下直後。不於近處待令乎。拿處。可矣。孝晉等退去。命書榻敎曰。同義禁仍任牌招。命退。臨出。上曰。守令拿處分揀。可也。承史仍退出。